ኢትዮጵያ በጤናው ዘርፍ እያደረገች ያለው ትኩረት አበረታች መሆኑን የአውሮፓ ህብረት የፓርላማ ፎረም ፕሬዚዳንት ገለፁ
– ኢትዮጵያ በጤናው ዘርፍ እያደረገች ያለው ትኩረት አበረታች መሆኑን ሶስተኛው የአለም አቀፍ የቤተሰብ ምጣኔ ጉባዔ ላይ ለመሳተፍ የመጡት የአውሮፓ ህብረት የፓርላማ ፎረም ፕሬዚዳንት ገለፁ።ፕሬዚዳንቷ ባሮኔሰሰ ጄኒ ትናንት በኦሮሚያ ክልል የሚገኘውን የቢሸፍቱ ሆስፒታል፣ ጤና ጣቢያና ጤና ኬላ ተዘዋውረው ከጎበኙት በኋላ እንደገለፁት፤ ኢትዮጵያ በጤናው ዘርፍ በሰጠችው ከፍተኛ ትኩረት የቤተሰብ ምጣኔ እቅድን በተሻለ መልኩ ተግባራዊ ማድረግ ችላለች።የአፍሪካ ፓርላማ ፎረም ምክትል ፕሬዚዳንት ክብርት ኢንጊኒ ኦፋ ማሪሮዝ በበኩላቸው የኢትዮጵያ መንግስት ለጤናው ዘርፍ እየሰጠ ያለውን ትኩረት ማየት መቻለቸውን ጠቁመው፤ በተለይም የቤተሰብ ምጣኔ እቅድ አገልግሎትን ለማስፋፋት እየተሰራ ያለው ስራ የሚያኮራ ነው ካሉ በኋላ ከዚህም ሌሎች የአፍሪካ ሀገራት ከኢትዮጵያ ምርጥ ተሞክሮ ብዙ ሊማሩ እንደሚገባ አሳስበዋል።የፓርላማ አባል እንደመሆኔም ወደ ሀገሬ ስመለስ በኢትዮጵያ ያዩትን ምርጥ ተሞክሮ እናገራለሁ በማለት ምክትል ፕሬዚዳንቷ ተናግረዋል።በኦሮሚያ  ክልል ጤና ቢሮ የቤተሰብ እቅድ አገልግሎት ፈፃሚ አቶ ኤፍሬም ረጋሳ በበኩላቸው  በአሁኑ ወቅት የቤተሰብ ምጣኔ እቅድ አገልግሎት ተጠቃሚዎች ቁጥር እያደገ መምጣቱን ገልፀው፤ ይህም ሊሆን የቻለው በክልሉ የሚሰጠው አገልግሎት ከጊዜ ወደ ጊዜ እያደገ በመምጣቱ ነው ብለዋል።በዘንድሮው አመትም ከ4 ቢሊየን በላይ ለሚሆኑ እናቶች አገልግሎቱን ለመስጠት መታቀዱን ጠቁመው፤ የጤና ልማት ሰራዊቶችን ቁጥር በማሳደግ አገልግሎቱን ይበልጥ ለማሳደግ ታቅዷል ብለዋል።በተለይም በአሁኑ ወቅት ለረዥም ጊዜ የሚወሰደውን የወሊድ መቆጣጠሪያ ዘዴዎች የሚጠቀሙ እናቶች ቁጥር እየጨመረ መምጣቱን ተናግረዋል።የአገልግሎቱ ተጠቃሚ የሆኑት ወይዘሮ መስታወት ከፈኔና ወይዘሮ ሽብሬ ሸዋንግዛው የቤተሰብ ምጣኔ እቅድ አገልግሎት ተጠቃሚ በመሆናቸው የቤተሰባቸውን ቁጥር መመጠን መቻላቸውንና  ይህም በኑሯቸው ለውጥ እንዲመጣ እንዳስቻላቸው ገልፀዋል።በጉብኝቱ ወቅት የአውሮፓ ህብረት ፎረም ፕሬዚዳንት፣ የአፍሪካ ህብረት ፎረም ምክትል ፕሬዚዳንትን ጨምሮ ሌሎች የምዕራብ አፍሪካ የፈረንሳይኛ ቋንቋ ተናጋሪ ሀገራት የተውጣጡ የቡድኖች በቢሸፍቱ የሚገኙ የጤና ጣቢያ፣ ጤና ኪላዎችንና የቢሸፍቱ ሪፈራል ሆስፒታልን የስራ እንቅስቃሴ ተዘዋውረው መጎብኘታቸውን ዋልታ ኢንፎርሜሽን ማዕከል ዘግቧል።